**16. BUSHO 2020 NEMZETKÖZI VERSENYFILMEK**

**Szeptember 1-én kezdődik a 16. BuSho Nemzetközi Rövidfilm Fesztivál, melynek versenyprogramjában ismét felbukkannak korábbi Sundance, Cannes és BAFTA díjra jelölt alkotások, és melynek beharangozásaként a** [**Facebook oldalunkon**](https://www.facebook.com/events/1044974855959471/) **az utolsó 2 hétben minden este közzéteszünk majd egy rövidfilm trailert amolyan kedvcsinálóként. Ezekkel az alkotásokkal foglalkozunk kicsit részletesebben az alábbi beharangozónkban, de kezdjük azzal, hogy alapvetően átalakult a rövidfilmes „piac”, amit nevezzünk inkább rendszernek.**

Amíg korábban a különböző nemzetek szinte kizárólag a saját országhatáraikon belül gyártották a rövidfilmeket, addig mára ez teljesen nemzetközivé lett, azaz megjelent a nemzetközi kooprodukció a kategórián belül. Két izraeli rendező is versenybe jutott, azonban az egyik brit, a másik pedig szerb megjelöléssel szerepel majd. Aztán a forgalmazás és fesztiváloztatás még inkább megkavarja a dolgokat, mert hiába hittük mi azt a nevezéskor, hogy rengeteg spanyol alkotás érkezett például a Promofest ügynökségtől, a Cargo maláj, a Low Tide ír, az Archibald's Syndrome francia az Overland pedig amerikai színekben indul. A másik nagy csomagban nevező berlini Aug & Ohr versenybe jutott rövidfilmjei között pedig az O.I. és az Oracle kanadai, a Spoon amerikai, a W görög, de persze elvétve akad német is, mint a műfajban ritkaság számba menü rövidfilm musical, a Bonbon. Az [**Oracle című kísérleti film, mely Aaron Poole**](https://youtu.be/5Sotooqlig) rendezése egy gyermek életének azon pontját vizsgálja majd, amikor a szorongás és a félelem bekerülnek a tudatába.

Természetesen az ügynökségek és az akadémiák vagy a filmiskolák nem összekeverendők, mert például továbbra is kiváló hazai alkotásokat kapunk többek között a Film Akademie Baden-Württemberg iskolából, mint az idei versenyben szereplő The Captain vagy a Masel Tov Cocktail. A [**Steve Bache által jegyzett „Kapitány”**](https://vimeo.com/240281519) című filmben a vízimentő Frank egy súlyos baleset után megpróbálja fenntartani a példakép szerepét fia életében. Másik nagy visszatérőnk a Hamburg Media School, akik ezúttal a fesztivál versenyprogramjának a nyitófilmje, az Among Humans mellett ugyanebből az iskolai szemeszterből még 2 filmmel jutottak a főtáblára, ezek pedig az Offense és a Mall.

Végül nem mehetünk el szó nélkül az új generációs cseh animációs filmek mellett, akik az animációs versenyprogram egy harmadát adják, egyebek mellett a prágai **[FAMU kötelékéből érkezett Hide N Seek](https://vimeo.com/327985394)** valamint a S p a c e s című alkotásokkal. És természetesen nem múlhat el BuSho fesztivál lengyel animációs film nélkül, így örömmel mutatjuk be a Fumi stúdiós [**Piotr Milczarek Rain**](https://youtu.be/pgK5eFpjcJ4) című munkáját, mely az alkotók megfogalmazása szerint egy egyszerű animációs film a kollektív tudatról.

A tavalyi BuSho győztes Salam francia ügynökségétől idén is érkezett csemege, még pedig a Sundance fesztiválon debütált Észak-Macedón [**Sticker, Georgi M. Unkovski**](https://vimeo.com/384536859)rendezése, melyben Dejan sikertelen autóvizsgáját követően a bürokrácia csapdájába esik, mely próbára teszi elhatározását, hogy felelősségteljes apa szeretne lenni.

Oroszországból érkezett Vladislav Bakhanovich filmje a Meatgrinder, valamint a Praskovya című film Alexander Solovyov rendezése, melyek a legutóbbi [**Moszkvai Rövidfilm Fesztivál**](https://www.moscowshorts.com/2019/12/14/moscow-shorts-november-2019-awards/) díjazottjai voltak.

Minden évben egyre több és több iráni alkotást kapunk, és a remek [**113 című Neda Assef film**](https://www.aecinema.org/113-to-go-on-screen-at-hungarys-busho-filmfest/) a bizonyítéka, hogy nem csak a fizetésképtelenségi szankcióból eredő nevezési díjmentesség miatt érkezik sok film, hanem erőteljesen fejlődik a filmipar. A filmben a 113. számú katona annyira elfáradt, hogy elaludt a katonai bázis konferenciatermében, amelyben a vezetői találkozókat tartják.

2019-ben Cannes-ban Arany pálma, nemrég pedig BAFTA jelölést kapott [**Anna című filmjéért Dekel Berenson**](https://youtu.be/A0VsHUOYKcA) a fent már említett izraeli rendező, aki a nemzetközi kavalkád megerősítésére ezúttal brit színekben indul, egyébként kettős magyar állampolgár, aki jelenleg Cipruson él. A film a háború sújtotta Kelet-Ukrajnában élő Anna, az öregedő egyedülálló anya története, aki vágyakozik a változásra. Másik izraeli rendező, [**Yoram Ever-Hadani, aki Moon Drops**](https://www.youtube.com/watch?v=BVmr8wHslEQ&feature=youtu.be) című filmjében egy gyári munkás összeállít egy rejtélyes gépet, amely folyadék cseppeket állít elő a holdfényből.

A teljesség igénye nélkül reméljük sikerült felcsigázni az érdeklődő közönséget, találkozzunk szeptember első hetében a 16. BuSho fesztiválon, mindenkit várunk szeretettel: [**www.busho.hu**](http://www.busho.hu)**.**